钦定古今图书集成/明伦汇编/官常典/第484卷 > 裴果
## 钦定古今图书集成/明伦汇编/官常典/第484卷 > 裴果

按《周书》本传，“果字戎昭，河东闻喜人也。祖思贤，魏青
州刺史。父遵，齐州刺史。果少慷慨，有志略。魏太昌初，
起家前将军、干河军主，除阳平郡丞。太祖曾使并州，
与果相遇，果知非常人，密托附焉。永安末，盗贼蜂起，
果从军征讨，乘黄骢马，衣青袍，每先登陷阵，时人号
为黄骢年少。永熙中，授河北郡守。及齐神武败于沙”
苑，果乃率其宗党归阙。太祖嘉之，赐田宅奴婢牛马
衣服什物等。从战河桥，解玉壁围，并摧锋奋击，所向
披靡。大统九年，又从战邙山，于太祖前挺身陷阵，生
擒东魏都督贺娄乌兰，勇冠当时，人莫不叹服，以此
太祖愈亲待之。补帐内都督，迁平东将军。后从开府
杨忠平随郡、安陆，以功加大都督，除正平郡守。正平，
果本郡也。以威猛为政，百姓畏之，盗贼亦为之屏息。
迁使持节、车骑大将军、仪同三司、散骑常侍、司农卿。
又从大将军尉迟迥伐蜀，果率所部为前军，开剑阁，
破李庆保，降杨干运，皆有功。魏废帝三年，授龙州刺
史，封冠军县侯，邑五百户。俄而州民张道、李拓驱率
百姓，围逼州城。时粮仗皆阙，兵士又寡，果设方略以
拒之，贼便退走。于是出兵追击，累战破之，旬月之间，
州境清晏。转陵州刺史。孝闵帝践阼，除隆州刺史，加
使持节、骠骑大将军、开府仪同三司，进爵为公，增邑
一千户。武成末，转眉州刺史。保定五年，授复州刺史。
果性严猛，能断决，每抑挫豪右，申理屈滞，历牧数州号为称职。天和二年，卒于位。赠本官，加绛、晋、建三州
刺史。谥曰质。